Document ID: 32006R0643

32006R0643
L 115/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 643/2006 НА КОМИСИЯТА
от 27 април 2006 година
за изменение на Регламент (ЕО) № 1622/2000 относно определяне на някои подробни правила за прилагане на Регламент (EО) № 1493/1999 относно общата организация на пазара на вино и за установяване на кодекс на Общността на eнологичните практики и обработки, както и за изменение на Регламент (ЕО) № 884/2001 относно определяне на подробни правила за придружителните документи при превоза на лозаро-винарски продукти и за регистрите, които е необходимо да се водят в лозаро-винарския сектор
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално член 46, параграф 1 и член 70, параграф 3 от него,
като има предвид, че
(1)
Регламент (ЕО) № 1622/2000 на Комисията (2) определя ограничения и някои условия относно употребата на веществата, разрешени по силата на Регламент (ЕО) № 1493/1999. Ограниченията върху употребата на посочените вещества са изброени в приложение IV към него. Поради добавянето на L-аскорбинова киселина и на диметилдикарбонат към списъка на разрешените енологични практики в приложение IV към Регламент (ЕО) № 1493/1999, следва са бъдат определени ограничения и условия за употребата на тези вещества.
(2)
Регламент (ЕО) № 884/2001 на Комисията (3) определя правила за воденето на входни и изходни регистри и предвижда по-специално отбелязването в регистрите на определени операции. Особените характеристики на добавянето на диметилдикарбонат към виното налагат употребата на това вещество да бъде посочена в регистрите.
(3)
Регламенти (ЕО) № 1622/2000 и (ЕО) № 884/2001 следва да бъдат съответно изменени.
(4)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1622/2000 се изменя, както следва:
1.
Добавя се следният член 15а:
„Член 15а
Диметилдикарбонат
Добавянето на диметилдикарбонат, предвидено по силата на параграф 3, буква щв) от приложение IV към Регламент (ЕО) № 1493/1999, може да става единствено в рамките на ограниченията, определени в приложение IV към настоящия регламент и когато отговаря на условията на приложение IXа към настоящия регламент.“
2.
Приложение IV се заменя с приложение I към настоящия регламент.
3.
Приложение II към настоящия регламент се добавя като приложение IХа.
Член 2
Към член 14, параграф 1, първа алинея от Регламент (ЕО) № 884/2000 се добавя следното тире:
„-
добавяне на диметилдикарбонат (DMDC) към виното.“
Член 3
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 април 2006 година.

Labels: 17
6